**Projekt POVEZANI (2025 – 2029)**

Cilj projekta »Obnova in povezovanje kopenskih habitatov in mokrišč na Goričkem« z akronimom Povezani, ki poteka med 1.4.2025 in 31.3.2029 v okviru evropske kohezijske politike 2021–2027, je izboljšanje stanja treh travniških in treh gozdnih habitatnih tipov ter ogroženih vrst, kot so metulji, hrošči, dvoživke in ptice. Ukrepi temeljijo na Programu upravljanja območij Natura 2000 (2023–2028).

**Osebna izkaznica projekta**

**Polno ime projekta:**Obnova in povezovanje kopenskih habitatov in mokrišč na Goričkem

**Akronim:**Povezani

**Trajanje projekta:**1.4.2025–31.3.2029

**Vrednost investicije / višina skupnih upravičenih stroškov:**5.170.991 EUR / 5.071.191 EUR

**Finančni prispevek EU - Evropski sklad za regionalni razvoj (ESRR):**4.310.512,35 EUR (85 %), lastna sredstva (javni prispevek), 860.478,65 EUR (15 %)

**Prijavitelj:**Javni zavod Krajinski park Goričko

**Projektni partnerji**: Kmetijsko gozdarska zbornica Slovenije - zavod Murska Sobota in Občina Rogašovci

**POVEZANI (2025 – 2029)**

Projekt »Obnova in povezovanje kopenskih habitatov in mokrišč na Goričkem« z akronimom Povezani se izvaja v okviru programa evropske kohezijske politike 2021-2027, prednostne naloge 3 - Zelena preobrazba za podnebno nevtralnost ter splošnega cilja RSO2.7 – »Izboljšanje varstva in ohranjanja narave ter biotske raznovrstnosti in zelene infrastrukture, tudi v mestnem okolju in zmanjšanje vseh oblik onesnaževanja«. Vrednost projekta, ki traja od 1.4.2025 do 31.3.2029 (48 mesecev) je 5.170.991 evrov. V projektu kot projektni partnerji sodelujejo Javni zavod Krajinski park Goričko (JZ KPG, prijavitelj), kot upravljavec zavarovanega območja in območja Natura 2000 Goričko ter Kmetijsko gozdarska zbornica Slovenije - zavod Murska Sobota (KGZ -ZMS) in Občina Rogašovci.

Območje Goričkega na skrajnem severovzhodnem delu Slovenije zaznamuje mozaična kulturna krajina z veliko raznolikostjo različnih habitatov, ki so življenjski prostor številnih redkih in ogroženih rastlinskih in živalskih vrst. Območje je od leta 2003 zavarovano kot Krajinski park Goričko in ima status varovanega območja Natura 2000. Slednje so območja, ki tvorijo evropsko omrežje posebnih varstvenih območij z namenom ohranjanja biotske raznovrstnosti za prihodnje rodove in jih države članice določijo na podlagi direktiv. Stanje ohranjenosti nekaterih habitatnih tipov in habitatov kvalifikacijskih živalskih vrst je na območju Krajinskega parka Gorička zaradi sprememb kmetijske rabe, spremenjenega gospodarjenja z gozdovi, bolezni gozdnega drevja, razširjanja invazivnih tujerodnih vrst, motene obnove in pomlajevanja gozdov zaradi objedanja preštevilne divjadi, spremenjenih hidromorfoloških razmer in infrastrukturnih posegov neugodno.

**Aktivnosti projekta**

V naslednjih štirih letih bomo v sklopu projekta s predvidenimi varstvenimi ukrepi na terenu izboljšali stanje ohranjenosti habitatnih tipov in življenjske pogoje za tri kvalifikacijske travniške habitatne tipe (polnaravna suha travišča - HT 6210, nižinski ekstenzivno gojeni travniki - HT 6510 in travniki s prevladujočo stožko - HT 6410), tri kvalifikacijske gozdne habitatne tipe (bukovi gozdi - HT 9110, Ilirski hrastovo-belogabrovi gozdi - HT 91L0 in mehkolesna loka - HT 91E0) in tri kvalifikacijske vrste metuljev (travniški postavnež, strašničin in temni mravljiščar), dve kvalifikacijski vrsti hroščev (puščavnik in močvirski krešič), dve kvalifikacijski vrsti dvoživk (hribski urh in veliki pupek) in tri kvalifikacijske vrste ptic (smrdokavra, veliki skovik in hribski škrjanec), ki so na območju Natura 2000 Goričko v slabem stanju ohranjenosti in ki jih za območje Goričko naslavlja Program upravljanja območij Natura 2000 za obdobje 2023-2028. Z neposrednimi varstvenimi učinki se bo stanje ohranjenosti ciljnih habitatnih tipov in vrst skupno izboljšalo na skupno 233 ha površin.

**Ukrepi, ki jih bomo v sklopu projekta izvedli**

**Travniški habitatni tipi:** za namene izboljšanja stanja ohranjenosti treh travniških habitatnih tipov (polnaravna suha travišča - HT 6210, nižinski ekstenzivno gojeni travniki - HT 6510 in travniki s prevladujočo stožko - HT 6410) in naslavljanja ključnih pritiskov in groženj spremembe kmetijske rabe zemljišč in invazivnih tujerodnih vrst bo JZ KPG v last Republike Slovenije za trajno varstvo naravovarstveno pomembnih travišč odkupil 17 ha travnikov. Za nadaljnje izboljšanje travniških habitatnih tipov bo KGZS - ZMS nagovoril lastnike travnikov ali uporabnike dodatnih 32 ha travnikov k vključitvi v naravovarstvene intervencije Strateškega načrta Skupne kmetijske politike. Za dodatno izboljšanje travniških habitatnih tipov bo delno opravljena tudi obnova travnikov z dosejevanjem semenskih mešanic za bolj učinkovito vrstno obnovo. Z neposrednimi varstvenimi ukrepi se bo neposredno izboljšalo stanje ohranjenosti 5 ha HT 6210 (polnaravna suha travišča), 35 ha HT 6510 (nižinski ekstenzivno gojeni travniki) in 6 ha HT 6410 (travniki s prevladujočo stožko).

**Gozdni habitatni tipi:** za namene izboljšanja stanja ohranjenosti treh gozdnih habitatnih tipov (bukovi gozdi - HT 9110, Ilirski hrastovo-belogabrovi gozdi - HT 91L0 in mehkolesna loka - HT 91E0) ter naslavljanja ključnih pritiskov in groženj, kot sta sprememba gospodarjenja z gozdovi in invazivne tujerodne vrste, bo JZ KPG v last Republike Slovenije za trajno varstvo naravovarstveno pomembnih gozdov odkupil 58 ha gozdov. Na pretežnem delu odkupljenih zemljišč bodo izvedeni tudi ukrepi obnove sestojev. Za nadaljnje izboljšanje prednostno varovanega gozdnega HT 91E0 (mehkolesna loka) bodo izvedeni ukrepi za izboljšanje stanja ohranjenosti dodatnih 4 ha gozdov z nagovarjanjem v ukrepe gozdnega sklada in zavarovanjem dostopa do največjega sklenjenega sestoja bele vrbe na območju. Z neposrednimi varstvenimi ukrepi se bo neposredno izboljšalo stanje ohranjenosti 15 ha HT 9110 (bukovi gozdi), 12 ha HT 91L0 (Ilirski hrastovo-belogabrovi gozdi) in 20 ha HT 91E0 (mehkolesna loka).

**Kvalifikacijske vrste metuljev (travniški postavnež, strašničin in temni mravljiščar):** za namene izboljšanja stanja ohranjenosti metuljev ter naslavljanja ključnega pritiska in grožnje sprememba kmetijske rabe zemljišč, bo JZ KPG v last Republike Slovenije za trajno varstvo naravovarstveno pomembnih travniških habitatov odkupil 14 ha travniških habitatov metuljev. Za namene izboljšanja stanja rabe habitata in ciljnega izvajanja aktivnosti za varstvo travniškega postavneža bo JZ KPG sklenil pogodbe o varstvu z lastniki 2 ha travniških habitatov močno ogrožene in omejene ciljne vrste. Za namene doseganja programskega cilja PUN bo izvedel ukrep doselitve travniškega postavneža iz še edine preostale lokalitete na dve območji doselitve z namenom ponovne naselitve vrste na območji primernih travniških habitatov, ki bodo v okviru projekta dodatno izboljšani z zasaditvijo hranilnih rastlin gosenic. Za izboljšanje stanja ohranjenosti ciljnih vrst strašničin in temni mravljiščar bo projektni partner KGZS - ZMS nagovoril lastnike travnikov ali uporabnike dodatnih 10 ha travnikov k vključitvi v ciljne naravovarstvene intervencije Strateškega načrta Skupne kmetijske politike za metulje.

**Kvalifikacijski vrsti hroščev (puščavnik in močvirski krešič):** za namene izboljšanja stanja ohranjenosti ciljne vrste hrošča močvirski krešič in zmanjšanja ključnih groženj sečnja, fragmentacija habitata in spremembe hidromorfoloških razmer, bo JZ KPG v last Republike Slovenije za trajno varstvo naravovarstveno najpomembnejših gozdnih habitatov odkupil 15 ha ključnih gozdnih mokrišč, ki jih bo kot habitat ciljne vrste identificiral popis strokovnjakov. Na odkupljenih zemljiščih bodo za izboljšanje stanja habitata izvedeni še drugi primerni ukrepi za izboljšanje življenjskih razmer vrste. Za namene izboljšanja stanja ohranjenosti ciljne vrste hrošča puščavnika in ključne grožnje sečnja in fragmentacija habitata, bo Občina Rogašovci odkupila 2 ha travniških površin, kjer bodo vzpostavljena nova populacijska jedra s sajenjem vrbovih dreves, medtem ko bo JZ KPG z lastniki 30 dreves, ki so bila identificirana kot habitata hrošča, sklenil pogodbe o varstvu teh ključnih habitatnih dreves.

**Kvalifikacijski vrsti dvoživk (hribski urh in veliki pupek):** za namene izboljšanja stanja ohranjenosti ciljne vrste dvoživke hribski urh ter zmanjšanja pritiska in grožnje izgube primernih habitatov, bo JZ KPG v last Republike Slovenije za trajno varstvo naravovarstveno najpomembnejših habitatov hribskega urha odkupil 13 ha gozdnih in kmetijskih zemljišč v zaraščanju, na katerih bo za dodatno izboljšanje življenjskih pogojev izkopal vsaj 30 ustreznih mlak za zagotovitev primernih razmnoževalnih habitatov ciljne vrste. Za namene izboljšanja stanja ohranjenosti ciljne vrste dvoživke veliki pupek in zmanjšanja ključnega pritiska in grožnje izguba primernih mrestišč in fragmentacije habitata (prekinitev povezljivosti koridorjev) zaradi infrastrukture, pa bo JZ KPG obnovil ali na novo vzpostavil 70 mlak, na podlagi pregleda obstoječih mlak identificiranih kot habitat ali potencialni habitat ciljne vrste. Za trajno obnovo prehodnosti koridorjev na območju črne točke ob Ledavskem jezeru bo Občina Rogašovci na odseku lokalne ceste vgradila stalne ograje s podhodi za prehanje dvoživk in izvedla začasne ukrepe za zmanjšanje prometa v času spomladanske migracije dvoživk. JZ KPG bo izvedel aktivno prenašanje dvoživk.

**Kvalifikacijske vrste ptic (smrdokavra, veliki skovik in hribski škrjanec):** za namene izboljšanja stanja ohranjenosti ciljne vrste smrdokavra ter zmanjšanje ključne grožnje in pritiska izginjanje primernega gnezditvenega habitata, bo JZ KPG izvedel zasaditev novih 10 ha in obnovitev 15 ha obstoječih visokodebelnih sadovnjakov, hkrati pa bo za dodatno izboljšanje razpoložljivosti gnezditvenih mest namestil 50 primernih gnezdilnic. Izvedel bo tudi komunikacijske aktivnosti za zmanjšanje grožnje in pritiska netarčne zastrupitve s kemičnimi sredstvi.

Za namene izboljšanja stanja ohranjenosti ciljne vrste veliki skovik in zmanjšanje ključnih groženj in pritiskov izginjanje primernega prehranjevalnega in gnezditvenega habitata, bo JZ KPG ob pomoči KGZS - ZMS sklenil pogodbe o varstvu 25 ha prehranjevalnih travniških habitatov (od tega na 15 ha travniških površin, ki še v preteklosti niso bile vključene v ukrepe), za trajno varstvo za ciljno vrsto pomembnih prehranjevalnih habitatov bo v last RS odkupil 2 ha drevesnih mejic in manjših gozdnih otokov ter sklenil pogodbe o varstvu z lastniki 2 km drevesno-grmovnih mejic. Za povečanje razpoložljivosti gnezditvenih mest bo namestil dodatnih 50 primernih gnezdilnic in z rezjo obnovil 30 solitarnih dreves, pomembnih tudi kot pevsko mesto ciljne vrste veliki skovik.

Za namene izboljšanja stanja ohranjenosti ciljne vrste hribski škrjanec in zmanjševanja ključnih groženj izginjanje primernega prehranjevalnega in gnezditvenega habitata bo JZ KPG sklenil pogodbe o varstvu 2 ha ključnih travniških habitatov z lastniki zemljišč, za trajno varstvo pomembnih travniških površin hribskega škrjanca bo JZ KPG v last RS odkupil dodatna 2 ha travnikov, medtem ko bo projektni partner KGZS - ZMS lastnike travnikov ali uporabnike dodatnih 3 ha travnikov nagovoril k vključitvi v naravovarstvene intervencije Strateškega načrta Skupne kmetijske politike, primerne za izboljšanje ohranitvenega stanja ciljne vrste. JZ KPG bo za izboljšanje gnezditvenega uspeha vrste na njivah z aktivno komunikacijo nagovarjal lastnike ali uporabnike njiv k ukrepom za zagotovitev uspešnega preživetja mladičev v gnezdih na njivah, identificiranih s strani strokovnjakov.

**Tematska interpretacija**

Za podporo vsem neposrednim aktivnostim bo v sklopu projekta vzpostavljena interaktivna razstava o ciljnih habitatnih tipih in vrstah v Serdici, interpretativna točka/poligon ob Ledavskem jezeru, interpretativna točka ob Bukovniškem jezeru, interpretativna pot za družine pri Gradu ter obnovljena in posodobljena obstoječa gozdna učna pot Tromejnik.